ועדת הכלכלה, כנסת 17, פרוטוקול מספר 226, 2007-03-19 10:00

משה כחלון: בוקר טוב, אני מתכבד לפתוח את הישיבה.

משה כחלון: ב-14 בפברואר קיימנו דיון, הממשלה תומכת בהצעת החוק, נציגי משרד התשתיות ביקשו ממני לא לסיים את הצעת החוק באותה ישיבה כדי לראות מה קורה ואז להגיש חוות דעת.

משה כחלון: נתנו ארבעה שבועות, לא קיבלנו מהם חוות דעת.

משה כחלון: אנו ממשיכים היום בדיון בשאיפה להגיע להצבעה.

יורם רונדשטיין: אנו חשבנו בזמנו שהדרישות של חבר הכנסת סלומינסקי מתמלאות גם בנוסח הקיים של החוק כי נאמר בחוק שבטרם השר מורה לחבר מבנים לפי החוק, הוא מיידע.

יורם רונדשטיין: בנוסף, כל האורגנים של משרד הפנים, ועדה המקומית לתכנון ובנייה, הוועדה המחוזית לתכנון ובנייה – אנו חייבים לקבל חוות דעתם לפני הרכבת הרשימה הסופית.

יורם רונדשטיין: סך הכל, נראה לנו שהבקרה של משרד הפנים הדוקה בנושא זה.

יורם רונדשטיין: אני לא מביע פה התנגדות, הדרישות של חבר הכנסת סלומינסקי מתממשות כבר בנוסח הישן של החוק.

משה כחלון: חבר הכנסת סוויד, אתה מתנגד להצעת החוק.

משה כחלון: כבר הקראנו, אחרי הדברים שלך נקיים הצבעה.

חנא סוייד: אני חושב שמעבר לכך שזה בירוקרטיה פר אקסלנס, זה אנכרוניסטי, כי ב-31 במאי 2007, כלומר עוד חודשיים וחצי כל הוראת השעה הזו – מסתיים תוקפה.

לאה ורון: ואתה מאמין שהפעם תוקפה לא יוארך, כשם שקרה בעבר?

חנא סוייד: עד עכשיו אין יוזמה להאריך את זה.

חנא סוייד: אני חושב שעד שנסיים את ההליך הזה, 31 במאי יעבור, ואני חושב שזה יהיה מיותר לחלוטין.

חנא סוייד: שנית, איני רואה את הקשר בין התיקון הזה למטרה שהחוק הזה רוצה להשיג.

חנא סוייד: כפי שנאמר כאן, זה רק יוסיף בירוקרטיה לכל העניין.

חנא סוייד: האורגנים של משרד הפנים הם הקובעים העיקריים, הם נותנים לכל מקרה לעבור או להיעצר.

חנא סוייד: יש להם סמכות וטו מוחלטת בעניין זה, לכן איני מבין למה צריך ששר הפנים יסכים לכל בית ובית, כאשר האורגנים של משרד הפנים – הרי שר הפנים בעצמו לא יבדוק כל מקרה ומקרה.

חנא סוייד: רשויות התכנון יעשו את הבדיקה ומה שנשאר זה הסכמת השר.

חנא סוייד: זה בירוקרטיה לשמה, לכן זה מיותר.

חנא סוייד: איני מבין איך זה מתקשר למטרה, אני לא מבין מה המטרה – להוסיף בירוקרטיה, להיות יותר דווקניים?

חנא סוייד: יותר ביקורתיים?

חנא סוייד: אם הכוונה להוסיף בירוקרטיה, זאת מטרה לא ראויה.

חנא סוייד: אם להוסיף בדיקה, זה לא יוסיף כלום מבחינה מהותית, זה רק יוסיף בירוקרטיה, שזה לחכות לחתימת השר.

חנא סוייד: למרות שזה הליך פורמלי לחלוטין, זה יכול לעכב תהליך, ולכן שלוש הסיבות – אנכרוניזם, היעדר קשר בין המטרה לכלי ומכיוון שמהות התהליך קיימת, זה לא יועיל.

ניסן סלומינסקי: אני מבקש להגיב; לנושא הראשון, נכון שהוראת השעה מסתיימת בתאריך מסוים, אך מכיוון שבעבר בכל פעם האריכו אותה, אנו בטוחים שהיא תוארך שוב, לכן התאריך שקיים אינו רלוונטי, כי ימשיכו להאריך – מה שהיה הוא שיהיה.

ניסן סלומינסקי: לגבי הנושא השני, מדובר בהחלטת ממשלה, הממשלה אומרת שלמרות שהבתים נבנו בניגוד לחוק ולמרות שלפי החוק אסור לחברם לחשמל, הממשלה מתירה החל מתאריך מסוים לאותם בתים לחבר ובתנאי שיתקיימו שלושה תנאים – שהבתים האלה אינם מיועדים להריסה, שאין לגביהם צו הריסה שיפוטי, ושלא נוספה שום תוספת בנייה מאז 1.1.1987.

ניסן סלומינסקי: שלושת התנאים האלה – כולם קשורים לנושא בנייה, זה בכלל שר הפנים.

ניסן סלומינסקי: מי שצריך לדעת אם הוסיפו תוספת בנייה או לא, אם יש צו הריסה או לא, זה רק שר הפנים, לכן ההיגיון אומר שצריכה להיות חתימה של שר הפנים.

ניסן סלומינסקי: אם רוצים שגם יהיה שר התשתיות בגלל שזה חשמל – אפשר, אבל העיקר היה צריך להיות שר הפנים.

ניסן סלומינסקי: בחוק זה התהפך – יש שר התשתיות, ושר הפנים רק צריך להיות מיודע, וזה לא הגיוני.

ניסן סלומינסקי: הדבר השלישי, המציאות אומרת, לפי המידע שבידי ובידי הממשלה, ולכן גם אישרו את זה, חוברה כמות עצומה של בתים שלא עונים על הקריטריונים האלה.

ניסן סלומינסקי: הסיבה פשוטה - אם השר צריך רק לדעת על זה ולא לחתום – אף אחד לא שם על זה.

ניסן סלומינסקי: נדמה לי שדיברו על 2,000 או 3,000 שהיו בהתחלה, שחוברו ולא עונים על הקריטריונים, ולכן הממשלה וגם משרד המשפטים, שבדרך-כלל הוא מאוד קשה בזה, הוא היה גם בישיבה הקודמת והציג את זה באופן ברור, שזו העמדה שלהם, לכן ועדת שרים החליטה על זה.

ניסן סלומינסקי: מאחר שבפועל זה קרה, הדרך היחידה שאפשר לעצור את זה ולממש את החלטת הממשלה הזו היא ששר הפנים צריך לחתום.

ניסן סלומינסקי: הוא לא יחתום לפני שידרוש שייתנו לו דוח, וכך אפשר יהיה לאכוף את זה.

ניסן סלומינסקי: לכן אני חושב שהחוק הזה חשוב, ראוי, ויש לאשרו.

יורם רונדשטיין: כל הפרוצדורה שאתה מזכיר, לבדוק האם אין תוספת בנייה, האם אין צו הריסה שיפוטי, אנו בודקים בעזרת אותם גופים שבודק שר הפנים – ועדת התכנון המקומית, היחידה לפיקוח על הבנייה במשרד הפנים.

ניסן סלומינסקי: אל"ף, עובדה היא שחוברו, ומעבר לזה, כשמשרד צריך לתת לשר שלו, זה סיפור אחר לחלוטין ותהיה בקרה הרבה יותר.

חנא סוייד: אתה מטיל ספק בזה שרשויות התכנון- -

דרורה לסקר: אני מבקשת לציין, מבחינת גורמי התכנון, מעבירים אלינו למשרד הפנים לבדיקה, אנו מעבירים את ההערות שלנו ולא יודעים מה נעשה אתן.

דרורה לסקר: אנו מעבירים את ההתייחסויות שלנו, ולפי סעיף 6 מדווחים לנו מה חובר.

אתי בנדלר: ראשית, באשר לנוסח החוק המתקן, ההצעה מתייחסת לתיקון שני סעיפים בלבד, ובפועל יש לתקן גם את סעיף 3 במספר מקומות.

דרורה לסקר: ממשרד המשפטים ביקשו שאוסיף שגם את סעיף 4 יש לתקן.

אתי בנדלר: סליחה, ההצעה מתייחסת לתיקון סעיפים 3 ו-6 ובפועל צריך לתקן גם בסעיף 4 בכל סעיפיו, בכל מקום שכתוב "השר" צריך להיות "השר בהסכמת שר הפנים".

אתי בנדלר: שנית, תוקף החוק אמור לפקוע ב-31 במאי 2007, כפי שנאמר, ולא ניתן להאריכו אלא בתיקון חוק.

אתי בנדלר: השאלה היא פרקטית – החוברת לרשומות תתפרסם רק מייד בתחילת כנס הקיץ של הכנסת, דהיינו בחודש מאי, ואז זה צריך לעבור בקריאה ראשונה.

אתי בנדלר: השאלה היא אם יש טעם כרגע לפרסם חוברת ולהעביר את זה בקריאה ראשונה או לשלב את התיקון שהציע ח"כ סלומינסקי בהצעת חוק אם תהיה להארכת תוקף החוק הזה.

ניסן סלומינסקי: קודם כל נאשר את זה כדי שזה יוכל לרוץ הלאה, ואם יפרסמו- -

אתי בנדלר: השאלה היא אם להכין חוברת ברשומות לתיקון החוק.

שבתאי אלבוחר: כיועץ משפטי של משרד התשתיות, אני חושב שזה רעיון טוב, לעשות תיקון אחד.

משה כחלון: אנו יכולים לאשר ואת התיקון שהוא מדבר עליו לא לעשות במסגרת חקיקה אלא במסגרת תיקון- -

אתי בנדלר: אני מציעה שהוועדה תאשר, אך בהסכמת הוועדה איני מכינה חוברת ברשומות, אלא נשלב את זה בהצעת חוק, אם תבוא להארכת החוק העיקרי.

משה כחלון: הצעת היועצת המשפטית התקבלה.

משה כחלון: זה לא יפורסם כרגע ברשומות.

אתי בנדלר: ברגע שהוועדה מאשרת הצעת חוק לקריאה ראשונה יש לפרסם חוברת רשומות.

אתי בנדלר: לפני יציאת הכנסת לפגרה לא אספיק להכין חוברת עם תיקון זה כי יש הרבה מאוד חקיקה אחרת.

אתי בנדלר: חוברת תוכל להיות מונחת על שולחן הכנסת רק עם תחילת כנס הקיץ.

ניסן סלומינסקי: אני מציע לפרסם כדי שגם מי שיבקש ממך להכין- -

אתי בנדלר: אפרסם, אך החוברת תהיה בתחילת כנס הקיץ.

משה כחלון: אני מבקש להעמיד להצבעה את הצעת החוק עם השינויים שהצביעה עליהם היועצת המשפטית, עם כל התיקונים.

משה כחלון: מי בעד?

משה כחלון: מי נגד?

משה כחלון: חבר הכנסת סוויד נגד.

משה כחלון: תודה, ההצעה אושרה.

משה כחלון: תודה רבה, הישיבה נעולה.